Aħjar ħajja bla wlied, imma mżejna bil-virtù, ma tmut qatt it-tifkira tagħha, għax hi stmata minn Alla, u mill-bnedmin ukoll. Fejn hemm il-virtù, il-bnedmin jimxu magħha, u jixtiquha, jekk titbiegħed minnhom. F'kull żmien tgħaddi msebbħa bil-ġieħ, rebbieħa fi ġlieda għall-kuruna li ma tidbielx. Imma għal xejn ma jiswa n-nisel kotran tal-ħżiena, ulied iż-żina tagħhom ma jrabbux għeruq fil-fond, u lanqas iserrħu fuq is-sod. Jistgħu għal xi żmien iħaddru l-friegħi tagħhom; iżda huma bla saħħa u jixxejru mar-riħ, u bil-qawwa tar-rjieħ mill-għeruq jinqalgħu. Jitqaċċtu l-friegħi tagħhom qabel iż-żmien, il-frott tagħhom ma jsirx, mhux tajjeb għall-ikel, u għal xejn ma jiswa. Hekk ulied l-imħabba ħażina, jixhdu għall-ħażen ta' min wilidhom, meta jidhru għall-ħaqq. Il-mistrieħ tal-ġust Imma l-ġust, imqar jekk imut żgħir, ikun fil-mistrieħ; għax ix-xjuħija ta' ġieħ mhijiex dik tal-għomor twil, u lanqas titqies min-numru tas-snin. Ix-xjuħija tal-bniedem hi l-għaqal tiegħu, u l-għomor twil hu l-ħajja bla tebgħa. Wieħed kien jgħix fost il-midinbin, imma kien jogħġob 'l Alla; għalhekk Alla ħabbu u ħadu miegħu . Ħatfu biex il-ħażen ma jħassarlux moħħu, jew il-qerq iqarraq b'ruħu. Għax is-seħer tal-ħażen idallam it-tajjeb, u rwiefen il-passjoni jdawru l-moħħ bla qerq. Fi żmien qasir laħaq il-milja tal-perfezzjoni ta' ħajja twila. Billi kien jogħġob lill-Mulej, hu ħadu malajr minn qalb il-ħażen. In-nies rawh dan, imma ma fehmux, u lanqas biss ħasbu li tjieba u ħniena Alla juri mal-magħżulin tiegħu, u li jidħol għat-twajbin tiegħu. Il-bniedem ġust, imqar wara mewtu, jikkundanna l-ħżiena li jibqgħu ħajjin; u ż-żagħżugħ, li jilħaq il-perfezzjoni fi żmien qasir, jikkundanna 'l min jixjieħ fid-dnub. Għax in-nies jaraw tmiem min hu għaref, imma lill-ġust ma jifhmux xi jrid minnu l-Mulej, jew għala qiegħdu fis-sod. Dan kollu rawh, imma maqdruh; iżda bihom il-Mulej jiddieħak. Wara mewthom bla ġieħ ikun ġisimhom, u ħaġa tad-daħk fost il-mejtin għal dejjem: għax hu jwaddabhom rashom 'l isfel, ilkoll imbikkma, u jaqtagħhom minn riġlejhom. Huma jkunu mitlufin għalkollox, ikunu kollhom dwejjaq; u titħassar it-tifkira tagħhom. Jum il-ħaqq F'jum il-kont ta' dnubiethom jersqu mbeżżgħa, ikkundannati f'wiċċhom minn ħtijiethom.